title: Komission täytäntöönpanoasetus (EU) 2020/1121, annettu 29 päivänä heinäkuuta 2020, yhteisen digitaalisen palveluväylän palveluja koskevien käyttäjätilastojen ja -palautteen keräämisestä ja jakamisesta Euroopan parlamentin ja neuvoston asetuksen (EU) 2018/1724 mukaisesti (ETA:n kannalta merkityksellinen teksti)

text:
                  30.7.2020

                  FI

                  Euroopan unionin virallinen lehti

                  L 245/3

         KOMISSION TÄYTÄNTÖÖNPANOASETUS (EU) 2020/1121,
         annettu 29 päivänä heinäkuuta 2020,
         yhteisen digitaalisen palveluväylän palveluja koskevien käyttäjätilastojen ja -palautteen keräämisestä ja jakamisesta Euroopan parlamentin ja neuvoston asetuksen (EU) 2018/1724 mukaisesti
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tietoja, menettelyjä sekä neuvonta- ja ongelmanratkaisupalveluja saataville tarjoavan yhteisen digitaalisen palveluväylän perustamisesta ja asetuksen (EU) N:o 1024/2012 muuttamisesta 2 päivänä lokakuuta 2018 annetun Euroopan parlamentin ja neuvoston asetuksen (EU) 2018/1724 (1) ja erityisesti sen 24 artiklan 4 kohdan ja 25 artiklan 5 kohdan,
         sekä katsoo seuraavaa:

                     (1)

                     Asetuksen (EU) 2018/1724 24 artiklan mukaan jäsenvaltioiden toimivaltaisten viranomaisten ja komission on varmistettava, että käyttäjien käynneistä mainitun asetuksen 2 artiklan 1 kohdan mukaisesti perustetulla yhteisellä digitaalisella palveluväylällä, jäljempänä ’palveluväylä’, ja verkkosivuilla, joihin palveluväylältä on linkit, kerätään tilastoja. Siinä edellytetään myös, että toimivaltaisten viranomaisten, asetuksen (EU) 2018/1724 7 artiklan 3 kohdassa tarkoitettujen neuvonta- ja ongelmanratkaisupalvelujen tarjoajien ja komission on kerättävä ja vaihdettava koosteen muodossa tietoja neuvonta- ja ongelmanratkaisupalvelupyyntöjen lukumäärästä, alkuperästä ja aiheista ja vastausajasta.

                     (2)

                     Asetuksen (EU) 2018/1724 25 artiklassa edellytetään, että komissio tarjoaa palveluväylän käyttäjille käyttäjäpalautevälineen, jonka kautta he voivat esittää nimettömästi kommentteja palveluväylän kautta tarjottujen palvelujen ja sen sisältämien tietojen sekä yhteisen käyttöliittymän laadusta ja käytettävyydestä. Komission on myös varmistettava, että käyttäjillä on pääsy palautevälineeseen kaikilta verkkosivuilta, jotka ovat osa palveluväylää. Sama velvoite koskee toimivaltaisia viranomaisia, ellei niillä jo ole verkkosivuillaan muuta samankaltaisilla toiminnoilla varustettua käyttäjäpalautevälinettä.

                     (3)

                     Käyttäjätilastojen ja käyttäjäpalautteen keräämistä ja jakamista koskevat menetelmät ja säännöt yhdistetään yhteen täytäntöönpanosäädökseen, koska niiden kattamat tiedot kerätään ja asetetaan saataville yhteisen tulostaulun ja yhteisen tietovaraston kautta. Kansalliset koordinaattorit ja komissio käyttävät tietoja yhdessä seuratakseen, täyttävätkö palveluväylän kautta tarjottavat palvelut laatuvaatimukset, ja parantaakseen yhteisen digitaalisen palveluväylän toimivuutta.

                     (4)

                     Jotta voidaan kerätä käyttäjätilastoja ja -palautetta, jotka ovat vertailukelpoisia ja käyttökelpoisia asetuksessa (EU) 2018/1724 vahvistettuihin tarkoituksiin, ja helpottaa kunkin palvelun yhdistämistä sitä koskeviin tietoihin, on tarpeen määritellä kontekstitiedot, jotka on asetettava saataville yhdessä käyttäjätilastojen ja -palautteen kanssa. Näihin kontekstitietoihin olisi sisällyttävä URL-osoite ja tietoa kyseessä olevan verkkosivun sisällöstä. Palveluntarjoajien olisi sisällytettävä nämä tiedot tunnisteina verkkosivujen metatietoihin tai syötettävä ne suoraan linkkirekisteriin. Komission olisi käytettävä välinettä, jonka avulla se hakee tunnistetiedot verkkosivuilta automaattisesti. Tätä varten tunnistetiedot olisi jäsenneltävä ja muotoiltava välineen tunnistamalla tavalla.

                     (5)

                     Jotta voitaisiin helpottaa asetuksen (EU) 2018/1724 24 artiklan mukaisten käyttäjätilastojen keräämistä palveluväylän kautta saatavilla olevien verkkosivujen käyttökerroista, nämä tilastot olisi kerättävä automaattisesti verkkoanalytiikan avulla ja toimitettava automaattisesti ja säännöllisesti yhteiseen tietovarastoon.

                     (6)

                     Tapauksissa, joissa tarvitaan lisää teknisiä selvennyksiä kansallisten tieto- ja viestintäteknisten ratkaisujen ja yhteisten tietoteknisten välineiden yhteentoimivuuden varmistamiseksi, komission olisi annettava tällaiset selvennykset yhteistyössä palveluväylän koordinointiryhmän kanssa. Palveluväylän koordinointiryhmän olisi keskusteltava erityisistä operatiivisista järjestelyistä, joita tarvitaan neuvonta- ja ongelmanratkaisupalveluista saatavien tietojen keräämiseksi ja siirtämiseksi, sekä kyselytutkimuksissa käytetyistä yksityiskohtaisista kysymyksistä.

                     (7)

                     Asetuksessa (EU) 2018/1724 vahvistetaan sen liitteessä II lueteltujen menettelyjen digitalisoinnille myöhäisempi määräaika eli 12 päivä joulukuuta 2023. Näin ollen tällaisiin menettelyihin liittyviä käyttäjätilastoja ja -palautetta olisi ennen 12 päivää joulukuuta 2023 kerättävä vain niiltä verkkosivuilta, joiden osalta menettelyn selitys on jo julkaistu.

                     (8)

                     Asetuksessa (EU) 2018/1724 määräajaksi, johon mennessä kuntaviranomaisten on asetettava tiedot, selitykset ja ohjeet saataville, vahvistetaan myöhäisempi määräaika eli 12 päivä joulukuuta 2022. Näin ollen tässä asetuksessa säädettyjä vaatimuksia olisi ennen 12 päivää joulukuuta 2022 sovellettava ainoastaan sellaisiin kuntatason verkkosivuihin, joista on ilmoitettu linkkirekisteriin ennen tätä määräaikaa.

                     (9)

                     Kun otetaan huomioon tapausten käsittelyyn käytettävät erilaiset järjestelmät, asetuksen (EU) 2018/1724 24 artiklan 2 kohdassa tarkoitettujen tilastoluokkien tietoja olisi voitava kerätä sekä automaattisesti että manuaalisesti.

                     (10)

                     Yhteisen digitaalisen palveluväylän tavoitteena on auttaa kansalaisia ja yrityksiä käyttämään oikeuksiaan sisämarkkinoilla tarjoamalla helppo tapa saada tietoja rajat ylittävään toimintaan sovellettavista oikeuksista ja säännöistä. Rajojen yli toimivien käyttäjien erityistarpeiden ja etunäkökohtien ymmärtämiseksi olisi kerättävä tilastoja siitä, miten nämä käyttäjät käyttävät palveluväylän kautta tarjottuja palveluja, kuten tilastoja maista, joista käsin käyttäjät käyttävät palveluväylän verkkosivuja, ja niiden rajojen yli toimivien käyttäjien määrästä, jotka turvautuvat palveluväylän neuvonta- ja ongelmanratkaisupalveluihin apua saadakseen.

                     (11)

                     Tässä asetuksessa määriteltyjen neuvonta- ja ongelmanratkaisupalvelujen tarjoajien olisi kerättävä määrälliset tiedot sellaisten käyttäjien, jotka käyttävät tai aikovat käyttää unionin sisämarkkinalainsäädännöstä johtuvia oikeuksiaan asetuksen (EU) 2018/1724 liitteessä I lueteltujen tietojen alalla, pyynnöistä, jotka liittyvät käyttäjiin sovellettaviin unionin ja kansallisessa lainsäädännössä säädettyihin oikeuksiin, velvollisuuksiin, sääntöihin ja menettelyihin. Jos neuvonta- ja ongelmanratkaisupalvelu vastaanottaa pyyntöjä, jotka eivät kuulu asetuksen (EU) 2018/1724 soveltamisalaan, sen olisi mahdollisuuksien mukaan erotettava toisistaan tällaiset pyynnöt ja pyynnöt, jotka koskevat mainitun asetuksen soveltamisalaan kuuluvia aloja.

                     (12)

                     Jos neuvonta- ja ongelmanratkaisupalvelut keräävät jo tilastoja voimassa olevan unionin lainsäädännön tai komission kanssa tehtyjen järjestelyjen perusteella, neuvonta- ja ongelmanratkaisupalvelujen tarjoajien tai verkon hallinnoijien olisi varmistettava, että myös asetuksen (EU) 2018/1724 mukaisesti katettavat tilastot kerätään ja siirretään yhteiseen tietovarastoon.

                     (13)

                     Palveluntarjoajien olisi annettava käyttäjille mahdollisuus jättää palautetta kaikilla palveluväylään kuuluvilla verkkosivulla riippumatta siitä, ovatko käyttäjät päätyneet sivuille asetuksen (EU) 2018/1724 2 artiklan 1 kohdassa tarkoitetun yhteisen käyttöliittymän tai minkä tahansa verkkoportaalin tai hakukoneen kautta.

                     (14)

                     Palautteen vertailukelpoisuuden varmistamiseksi tarvitaan yhteisiä sääntöjä siitä, kuinka palveluväylän kautta tarjottavia palveluja koskeva käyttäjäpalaute siirretään yhteiseen tietovarastoon. Lisäksi palveluntarjoajien olisi joko paritettava omissa käyttäjäpalautevälineissään käyttämänsä palautekysymykset ja luokitukset yhteisen käyttäjäpalautevälineen kysymysten ja luokitusten kanssa tai muutettava kysymyksiään ja luokituksiaan tarvittaessa yhteisten kysymysten ja luokitusten mukaisiksi. Palveluntarjoajia ei pitäisi velvoittaa käyttämään linkkiä kyselyyn ja sen yksityiskohtaisiin kysymyksiin, jos niiden omiin vaihtoehtoisiin käyttäjäpalautevälineisiin sisältyy jo samankaltaisia kysymyksiä. Tällaisissa tapauksissa niiden olisi myös paritettava omat kysymyksensä yhteiseen käyttäjäpalautevälineeseen kuuluvan yksityiskohtaisen kyselyn kysymysten kanssa.

                     (15)

                     Käyttäjien olisi voitava antaa palautetta menettelyjä koskevien tietojen helppokäyttöisyydestä sekä asetuksen (EU) 2018/1724 2 artiklan 2 kohdan b alakohdassa tarkoitettujen sähköisten menettelyjen ja mainitun asetuksen 2 artiklan 1 kohdassa tarkoitetun yhteisen käyttöliittymän helppokäyttöisyydestä. Palveluntarjoajien olisi voitava päättää, mikä on paras aika ja paikka pyytää menettelyjen käyttäjiä antamaan palautetta. Ne voivat lisätä linkin palautevälineeseen verkkosivulle, josta menettely voidaan käynnistää, sovelluksen antamaan vastaanottovahvistukseen, menettelyn tulokseen, jos se esitetään käyttäjille välittömästi pyynnön esittämisen jälkeen, tai verkkosivulle, jolla on tietoa menettelystä. Jos yhdellä verkkosivulla on kaksi palautepyyntöä, joista toinen koskee menettelyn laatua ja käytettävyyttä ja toinen verkkosivulla menettelystä annettuja tietoja, syy palautteen pyytämiseen molemmista kysymyksistä olisi sekaannusten välttämiseksi selitettävä selkeästi.

                     (16)

                     Kun on kyse asetuksen (EU) 2018/1724 liitteessä III luetelluista ja 7 artiklassa tarkoitetuista neuvonta- ja ongelmanratkaisupalveluista, palautepyyntö olisi lähetettävä käyttäjille, joihin voidaan ottaa yhteyttä digitaalisin keinoin välittömästi palvelun tarjoamisen jälkeen. Jos palvelun luonne vaatii jonkin verran aikaa ratkaisun tai neuvon toteuttamiseksi käytännössä, palvelun olisi voitava lähettää palautepyyntö pian sen jälkeen, kun pyyntöön on annettu lopullinen vastaus, sillä näin käyttäjä voi ottaa kantaa siihen, toimiiko ratkaisu tai neuvo käytännössä.

                     (17)

                     Tämän asetuksen mukaiseen käyttäjätilastojen ja -palautteen keräämiseen ja vaihtoon ei saisi sisältyä palveluväylän osana tarjottuja palveluja käyttävien kansalaisten ja yritysten henkilötietojen (2) käsittelyä. Yhteisen käyttäjäpalautevälineen olisi muistutettava käyttäjiä siitä, että heidän ei pidä antaa henkilötietoja vapaassa tekstikentässä.

                     (18)

                     Yhteiseen käyttäjäpalautevälineeseen, yhteenliittämispalveluun, joka mahdollistaa käyttäjäpalautteen siirtämisen, kun käytetään vaihtoehtoista käyttäjäpalautevälinettä, sekä yhteiseen tietovarastoon sovelletaan komission päätöstä (EU, Euratom) 2017/46 (3).

                     (19)

                     Asetuksen (EU) 2018/1724 24 artiklan 1–3 kohtaa ja 25 artiklan 1–4 kohtaa sovelletaan 12 päivästä joulukuuta 2020, minkä vuoksi myös tässä asetuksessa säädettyjä vaatimuksia olisi sovellettava kyseisestä päivästä alkaen.

                     (20)

                     Tässä asetuksessa säädetyt toimenpiteet ovat yhteisen digitaalisen palveluväylän komitean lausunnon mukaiset,

               ON HYVÄKSYNYT TÄMÄN ASETUKSEN:

            I LUKU

            Yleiset säännökset

            1 artikla
            Määritelmät
            Tässä asetuksessa tarkoitetaan:

                        1)

                        ’yhteisellä käyttäjäpalautevälineellä’ komission asetuksen (EU) 2018/1724 25 artiklan 1 kohdan mukaisesti käyttöön antamaa palautevälinettä;

                        2)

                        ’vaihtoehtoisella käyttäjäpalautevälineellä’ mitä tahansa asetuksen (EU) 2018/1724 25 artiklan 4 kohdassa tarkoitettua muuta palautevälinettä, jolla on samanlaiset toiminnot kuin yhteisellä käyttäjäpalautevälineellä ja joka on saatavilla toimivaltaisen viranomaisen verkkosivuilla palvelun laadun valvontaa varten tai joka on asetuksen (EU) 2018/1724 liitteessä III lueteltujen ja 7 artiklassa tarkoitettujen neuvonta- ja ongelmanratkaisupalvelujen käyttäjien saatavilla;

                        3)

                        ’yhteisellä tulostaululla’ rajapintaa, joka tarjoaa palveluntarjoajille pääsyn palveluväylän hallinnointitoimintoihin, mukaan lukien pääsy asetuksen (EU) 2018/1724 19 artiklassa tarkoitettuun linkkirekisteriin;

                        4)

                        ’yhteisellä tietovarastolla’ yhteiseen tulostauluun liitettyä tiedonhallintavälinettä, jonka avulla voidaan kerätä, tallentaa, jakaa, analysoida ja näyttää asetuksen (EU) 2018/1724 24 ja 25 artiklan mukaisesti kerättyjä käyttäjätilastoja ja -palautetta;

                        5)

                        ’palveluntarjoajilla’ kaikkia seuraavia:

                                    a)

                                    asetuksen (EU) 2018/1724 3 artiklan 4 kohdassa tarkoitettuja toimivaltaisia viranomaisia;

                                    b)

                                    komissiota ja unionin elimiä, toimistoja ja virastoja, jotka tarjoavat asetuksen (EU) 2018/1724 soveltamisalaan kuuluvia tietoja, menettelyjä ja neuvonta- tai ongelmanratkaisupalveluja;

                                    c)

                                    asetuksen (EU) 2018/1724 7 artiklan 3 kohdassa tarkoitettujen neuvonta- ja ongelmanratkaisupalvelujen tarjoajia;

                        6)

                        ’verkon hallinnoijalla’ komissiota ja unionin elimiä, toimistoja ja virastoja tai muuta organisaatiota, joka vastaa neuvonta- ja ongelmanratkaisupalvelujen työn koordinoinnista ja suorittaa samanlaisia tehtäviä kaikissa tai useimmissa jäsenvaltioissa.

            2 artikla
            Kontekstitiedot

               1.   Palveluntarjoajien on toimitettava yhdessä palveluväylään linkitettyihin tietosivuihin liittyvien käyttäjätilasto- ja käyttäjäpalautetietojen kanssa sen verkkosivun URL-osoite, johon käyttäjätilastot tai käyttäjäpalaute liittyvät.

               2.   Palveluntarjoajien on varmistettava, että kontekstitiedot, mukaan lukien kuvailevat elementit, jotka mahdollistavat sen verkkosivun kattaman aiheen tunnistamisen, johon URL-osoite liittyy, toimitetaan seuraavasti:

                           a)

                           osana kaikkien palveluväylään kuuluvien sivujen metatietoja jäsenneltynä ja muotoiltuna siten, että ne voidaan tunnistaa 4 kohdassa tarkoitetulla välineellä, tai

                           b)

                           suoraan linkkirekisteriin yhdessä asianomaisen URL-osoitteen kanssa.

               3.   Edellä 2 kohdassa tarkoitetut kuvailevat elementit koostuvat seuraavista indikaattoreista, jotka liitetään liitteessä I esitettyihin erityyppisiin sivuihin:

                           a)

                           jäsenvaltio;

                           b)

                           alueellinen tai paikallinen indikaattori, jos annettuja tietoja sovelletaan vain alueellisesti tai paikallisesti;

                           c)

                           kieli, jolla tiedot annetaan sivulla;

                           d)

                           merkki siitä, että sivu on osa palveluväylää;

                           e)

                           sivulla käsitellyn palvelun tai palvelujen tyyppi: tietopalvelu, menettely tai neuvonta- ja ongelmanratkaisupalvelu;

                           f)

                           ilmoitus sivun kattamasta aiheesta, siten kuin se on esitetty asetuksen (EU) 2018/1724 liitteessä I, tai sen kattamasta neuvonta- ja ongelmanratkaisupalvelusta, siten kuin se on esitetty mainitun asetuksen liitteessä III, tai neuvonta- ja ongelmanratkaisupalvelusta, joka on sisällytetty palveluväylään mainitun asetuksen 7 artiklan mukaisesti.

               4.   Komissio antaa käyttöön välineen, jonka avulla tunnistetiedot voidaan hakea suoraan palveluväylään kuuluvilta verkkosivuilta ja tallentaa yhteiseen tietovarastoon yhdessä asiaankuuluvien URL-osoitteiden kanssa.

            II LUKU

            Tilastot

            3 artikla
            Tietopalveluihin liittyvien tilastotietojen kerääminen ja toimittaminen

               1.   Kaikkien palveluntarjoajien on kerättävä ja toimitettava kaikista palveluväylään kuuluvista verkkosivuista, joista ne ovat vastuussa ja joilla annetaan tietoja säännöistä ja velvollisuuksista, menettelyistä sekä neuvonta- ja ongelmanratkaisupalveluista, kävijöiden lukumäärä raportointikauden aikana jaoteltuna seuraavasti:

                           a)

                           maat, joista käsin käyttäjät vierailevat verkkosivulla;

                           b)

                           niiden laitteiden tyyppi, joita verkkosivulla vierailuun käytetään.

               2.   Palveluntarjoajien on varmistettava, että 1 kohdassa tarkoitettujen tilastojen keräämiseen käytetty data-analytiikkasovellus täyttää liitteessä II luetellut tekniset yhteentoimivuusvaatimukset, jotta tilastot voidaan toimittaa automaattisesti yhteiseen tietovarastoon.

               3.   Palveluntarjoajien on toimitettava 1 kohdassa tarkoitetut tilastot sekä niiden verkkosivujen URL-osoitteet, joihin tilastot liittyvät, yhteiseen tietovarastoon kerran kuukaudessa komission kehittämän sovellusrajapinnan kautta.

               4.   Palveluntarjoajalle, joka on yrittänyt toimittaa tilastoja yhteiseen tietovarastoon 3 kohdan mukaisesti, on annettava automaattinen vahvistus onnistuneesta lähettämisestä tai varoitus, jos lähetys ei ole onnistunut.

            4 artikla
            Neuvonta- ja ongelmanratkaisupalveluihin liittyvien tilastotietojen kerääminen, kokoaminen ja toimittaminen

               1.   Tämän luvun soveltamiseksi neuvonta- ja ongelmanratkaisupalvelua koskevalla pyynnöllä tarkoitetaan kaikkia pyyntöjä, jotka esitetään verkkolomakkeella, sähköpostilla tai millä tahansa muulla viestintävälineellä. Jos neuvonta- ja ongelmanratkaisupalvelun tarjoajat tai verkon hallinnoijat päättävät, ettei tilastoihin ole mahdollista sisällyttää tietoja puhelimitse tai verkkokeskustelujen tai henkilökohtaisten vierailujen kautta vastaanotetuista pyynnöistä, niiden on ilmoitettava asiasta komissiolle.

               2.   Neuvonta- ja ongelmanratkaisupalvelujen tarjoajien tai verkon hallinnoijien on ilmoitettava yhteiseen tietovarastoon pyyntöjen määrä jaoteltuna seuraavasti:

                           a)

                           yksityishenkilöiltä ja yrityksiltä saadut pyynnöt;

                           b)

                           rajat ylittävässä tilanteessa olevilta käyttäjiltä ja kansallisessa tilanteessa olevilta käyttäjiltä saadut pyynnöt.

                     Pyyntöjen jakamista a ja b alakohdassa tarkoitettuihin luokkiin ei sovelleta, jos palvelua tarjotaan ainoastaan jommallekummalle a ja b alakohdassa tarkoitetuista käyttäjäryhmistä.

               3.   Edellä olevan 2 kohdan b alakohdan soveltamiseksi rajat ylittävässä tilanteessa olevalla käyttäjällä tarkoitetaan käyttäjää tilanteessa, joka ei kaikilta osin rajoitu yhden jäsenvaltion alueelle.

               4.   Yksittäisten pyyntöjen kohdetta koskevien tilastojen keräämiseksi neuvonta- ja ongelmanratkaisupalvelun tarjoajan tai verkon hallinnoijan on toimitettava komissiolle luettelo aiheiden luokista ennen tällaisen palvelun sisällyttämistä palveluväylään.

               5.   Vastausaika lasketaan pyynnön vastaanottamisesta lopulliseen vastaukseen tai asian käsittelyn päättämiseen samoin perustein kuin asetuksen (EU) 2018/1724 11 artiklan 1 kohdan d alakohdassa tarkoitetut sovellettavat noudatettavat määräajat tai palvelun toimittamiseen vaadittu keskimääräinen tai arvioitu aika.

               6.   Vastausajat lasketaan vastausaikojen kalenteripäivien keskiarvona kuuden kuukauden ajalta.

               7.   Tilastot on kerättävä ja yhdistettävä kunkin yksittäisen neuvonta- ja ongelmanratkaisupalvelun tarjoajan tasolla, ja niistä on käytävä ilmi palvelun tarjoajan jäsenvaltio. Komissio sopii neuvonta- ja ongelmanratkaisupalvelun tarjoajan tai verkon hallinnoijan kanssa tilastojen toimittamista yhteiseen tietovarastoon koskevista yksityiskohtaisista säännöistä ennen palvelun sisällyttämistä palveluväylään.

               8.   Neuvonta- ja ongelmanratkaisupalvelujen tarjoajien tai verkon hallinnoijien on toimitettava yhdistetyt tilastot kahdesti vuodessa. Yhdistetyt tilastot 1 päivän tammikuuta ja 30 päivän kesäkuuta väliseltä ajalta on toimitettava viimeistään 31 päivänä elokuuta ja 1 päivän heinäkuuta ja 31 päivän joulukuuta väliseltä ajalta viimeistään seuraavan vuoden 28 päivänä helmikuuta, jollei komission kanssa toisin sovita.

            5 artikla
            Tilastojen saatavuus ja tallentaminen

               1.   Tämän luvun mukaisesti koottuja ja toimitettuja tilastoja on säilytettävä yhteisessä tietovarastossa enintään kolmen vuoden ajan niiden toimituspäivästä. Ne on poistettava automaattisesti tämän määräajan päätyttyä.
               Poistamista ei sovelleta asetuksen (EU) 2018/1724 24 artiklan 3 kohdan viimeisen virkkeen mukaisesti yleisön saataville asetettuihin tietoihin.

               2.   Komissio varmistaa, että kansalliset koordinaattorit, palveluntarjoajat ja komissio voivat yhteisen tulostaulun avulla

                           a)

                           hakea, lajitella ja suodattaa tietoja;

                           b)

                           visualisoida tietoja kuvioissa ja kaavioissa;

                           c)

                           poimia tietoja raporttien muodossa ja tulostaa raportteja.

            III LUKU

            Käyttäjäpalaute

            6 artikla
            Yhteisen käyttäjäpalautevälineen toiminnot

               1.   Asetuksen (EU) 2018/1724 25 artiklan 1 kohdassa tarkoitetun yhteisen käyttäjäpalautevälineen on sisällettävä seuraavat osat:

                           a)

                           liitteen III mukaiset kysymykset, joilla pyydetään käyttäjäpalautetta ja käyttäjäluokituksia, ja vapaa tekstikenttä, jotka koskevat verkkosivuja, joilla on tietoa, menettelyjä ja neuvonta- ja ongelmanratkaisupalveluja;

                           b)

                           kyselytutkimukset, joissa esitetään yksityiskohtaisia kysymyksiä tietojen, sähköisten menettelyjen ja neuvonta- ja ongelmanratkaisupalvelujen laadusta ja joihin käyttäjä pyydetään osallistumaan, kun hän on antanut alustavan palautteen;

                           c)

                           käyttäjäpalautteen automaattinen siirto yhteiseen tietovarastoon;

                           d)

                           sen verkkosivun URL-osoitteen tallentaminen ja lähettäminen, johon käyttäjäpalaute liittyy, yhdessä käyttäjäpalautteen kanssa.

               2.   Tietoja ja menettelyjä koskevan käyttäjäpalautteen keräämiseksi palveluntarjoajien on voitava valita yhteisen palautevälineen versio vapaan tekstikentän kanssa tai ilman sitä.

               3.   Komissio varmistaa, että yhteinen tulostaulu lähettää säännöllisesti sähköpostiviestejä kaikille yhteistä käyttäjäpalautevälinettä käyttäville palveluntarjoajille muistuttaakseen niitä siitä, että ne voivat tutustua palvelujaan koskevaan palautteeseen yhteisessä tulostaulussa.

               4.   Komissio asettaa yhteisen käyttäjäpalautevälineen saataville kaikilla unionin virallisilla kielillä.

            7 artikla
            Vaihtoehtoisten käyttäjäpalautevälineiden toiminnot

               1.   Palveluntarjoajien käyttämiin vaihtoehtoisiin käyttäjäpalautevälineisiin on sisällyttävä

                           a)

                           samankaltaisia kysymyksiä ja luokitusjärjestelmä, joka tuottaa tuloksia, jotka ovat vertailukelpoisia yhteisessä käyttäjäpalautevälineessä käytetyn järjestelmän kanssa, ja neuvonta- ja ongelmanratkaisupalvelujen osalta vapaa tekstikenttä, jonka avulla käyttäjät voivat esittää vapaamuotoisia kommentteja;

                           b)

                           linkit yhteiseen käyttäjäpalautevälineeseen sisältyviin kyselytutkimuksiin palvelun tyypin mukaan;

                           c)

                           komission tarjoama mekanismi, jonka avulla palautetiedot ja niiden verkkosivujen URL-osoitteet, joihin palaute liittyy, voidaan siirtää yhteiseen tietovarastoon.

                     Tietoja ja menettelyjä koskevan käyttäjäpalautteen keräämiseksi palveluntarjoajien on voitava valita, sisällyttävätkö ne välineeseen vapaan tekstikentän vai eivät.

               2.   Kun käyttäjä antaa vastaukset 1 kohdan a alakohdassa tarkoitettuihin kysymyksiin, hänen on saatava vahvistusviesti, jossa häntä pyydetään esittämään yksityiskohtaisempia kommentteja klikkaamalla 1 kohdan b alakohdassa tarkoitettua linkkiä. Linkkien on ohjattava käyttäjät yhteisen käyttäjäpalautevälineen sivulle, joka sisältää kyselyn asetuksessa (EU) 2018/1724 säädettyjen laatuvaatimusten noudattamisesta.

               3.   Edellä olevaa 1 kohdan b alakohtaa ja 2 kohtaa ei sovelleta, jos palveluntarjoaja jo kerää palautetta kyselyn kysymyksiä vastaavilla kysymyksillä.

            8 artikla
            Verkkomenettelyjä koskevan käyttäjäpalautteen kerääminen
            Palveluntarjoajien on integroitava yleinen tai vaihtoehtoinen käyttäjäpalauteväline siten, että käyttäjien on helppo antaa palautetta joko pyynnön esittämisen jälkeen tai siinä tapauksessa, että he päättävät olla esittämättä pyyntöä.

            9 artikla
            Käyttäjäpalautteen kerääminen neuvonta- ja ongelmanratkaisupalvelujen käyttäjiltä
            Neuvonta- ja ongelmanratkaisupalvelujen tarjoajien on varmistettava, että niiden palvelujen käyttäjät, jotka ovat tavoitettavissa digitaalisin keinoin, saavat kehotuksen antaa palautetta vastaanottamastaan palvelusta, joka lähetetään joko neuvonta- ja ongelmanratkaisupalvelun antaman lopullisen vastauksen yhteydessä tai sen jälkeen lyhyen ajan kuluttua, joka saa olla enintään kymmenen työpäivää.

            10 artikla
            Käyttäjäpalautteen toimittaminen

               1.   Kaikki käyttäjien yhteisen käyttäjäpalautevälineen kautta antama palaute ja 2 artiklassa tarkoitetut URL-linkit on siirrettävä automaattisesti yhteiseen tietovarastoon heti, kun käyttäjät ovat toimittaneet ne.

               2.   Vaihtoehtoisen käyttäjäpalautevälineen kautta palautetta keräävien palveluntarjoajien on käytettävä 7 artiklan 1 kohdan c alakohdassa tarkoitettua mekanismia ja noudatettava liitteessä II vahvistettuja teknisiä yhteentoimivuusvaatimuksia, jotta käyttäjäpalaute voidaan siirtää samanaikaisesti kansallisille käyttäjäpalautteen vastaanottajille ja yhteiseen tietovarastoon heti, kun käyttäjät ovat sen antaneet.
               Vaihtoehtoisesti niiden on siirrettävä asynkronisesti massasiirtona kaikki kalenterikuukauden aikana annettu palaute viiden työpäivän kuluessa kyseisen kalenterikuukauden päättymisestä.

               3.   Vaihtoehtoista käyttäjäpalautevälinettä käyttävien palveluntarjoajien on varmistettava, että

                           a)

                           yhteiseen tietovarastoon siirretään ainoastaan yhteiseen käyttäjäpalautevälineeseen sisältyviä kysymyksiä ja luokituksia vastaava palaute;

                           b)

                           vapaamuotoista palautetta ei toimiteta yhteiseen tietovarastoon;

                           c)

                           niiden verkkosivujen URL-osoitteet, joilta palautetta kerätään, toimitetaan yhdessä palautteen kanssa yhteiseen tietovarastoon.

               4.   Jos palveluntarjoajat täyttävät 7 artiklan 3 kohdassa säädetyn poikkeuksen edellytykset, niiden on varmistettava, että palaute kysymyksiin, jotka ovat samankaltaisia kuin kyselytutkimukseen sisältyvät kysymykset, toimitetaan yhteiseen tietovarastoon.

            11 artikla
            Käyttäjäpalautteen saatavuus ja tallentaminen

               1.   Käyttäjäpalautetta koskevat tiedot on tallennettava yhteiseen tulostauluun linkitettyyn yhteiseen tietovarastoon.

               2.   Komissio asettaa yhteiseen tietovarastoon tallennetun käyttäjäpalautteen saataville seuraavasti:

                           a)

                           kansallisilla koordinaattoreilla ja komissiolla on mahdollisuus tutustua käyttäjäpalautteeseen, lukuun ottamatta vapaamuotoisia kommentteja;

                           b)

                           palveluntarjoajilla on mahdollisuus tutustua vastuullaan olevista palveluista annettuun käyttäjäpalautteeseen, myös vapaamuotoisiin kommentteihin, joita käyttäjät antavat yhteistä palautevälinettä käyttäen.

               3.   Komissio varmistaa, että käyttäjäpalautetta säilytetään yhteisessä tietokannassa enintään kolmen vuoden ajan ja että se poistetaan automaattisesti tämän ajanjakson jälkeen.

               4.   Komissio varmistaa, että yhteisen tulostaulun käyttäjät voivat sen avulla

                           a)

                           hakea, lajitella ja suodattaa palautetta;

                           b)

                           visualisoida palautetta kuvioissa ja kaavioissa;

                           c)

                           poimia tietoja raporttien muodossa ja tulostaa raportteja.

            12 artikla
            Vastuut

               1.   Vaihtoehtoisia käyttäjäpalautevälineitä käyttävät palveluntarjoajat ovat vastuussa

                           a)

                           niiden omien välineidensä toiminnasta, joiden avulla ne keräävät käyttäjäpalautetta asetuksen (EU) 2018/1724 mukaisesti;

                           b)

                           palautteen siirtämisestä yhteiseen tietovarastoon komission tarjoaman yhteenliittämispalvelun kautta joko massasiirtona tai muuna siirtona;

                           c)

                           tässä asetuksessa säädettyjen teknisten vaatimusten noudattamisesta;

                           d)

                           käyttäjäpalautteen keräämiseen ja siirtämiseen osallistuvien kansallisten välineiden turvallisuudesta.

               2.   Yhteistä käyttäjäpalautevälinettä käyttävät palveluntarjoajat ovat vastuussa linkkien lisäämisestä kyseiseen välineeseen tämän asetuksen mukaisesti.

               3.   Komissio on vastuussa

                           a)

                           yhteisen käyttäjäpalautevälineen toiminnasta, turvallisuudesta ja saatavuudesta;

                           b)

                           linkeistä yhteiseen palautevälineeseen, jotka sisällytetään unionin tason verkkosivuille;

                           c)

                           edellä 1 kohdan b alakohdassa tarkoitetun yhteenliittämispalvelun toiminnasta;

                           d)

                           tiedonsiirtojen vastaanottamiseen tarvittavan infrastruktuurin ylläpidosta ja sen saatavuuden varmistamisesta.

            IV LUKU

            Loppusäännökset

            13 artikla
            Henkilötiedot

               1.   Palveluntarjoajien tai neuvonta- ja ongelmanratkaisupalvelujen tapauksessa verkon hallinnoijien on varmistettava, että niiden kokoamat ja yhteiseen tietovarastoon toimittamat tilastot eivät sisällä henkilötietoja.

               2.   Yhteisen käyttäjäpalautevälineen on annettava käyttäjille mahdollisuus kommentoida anonyymisti kokemuksiaan palveluväylän kautta tarjotuista palveluista. Vapaan tekstikentän yhteydessä käyttäjiä on muistutettava siitä, että he eivät saa antaa siinä henkilötietoja.

            14 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 12 päivästä joulukuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 29 päivänä heinäkuuta 2020.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 295, 21.11.2018, s. 1.

            (2)  Henkilötiedot, joita tarkoitetaan Euroopan parlamentin ja neuvoston asetuksessa (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

            (3)  Komission päätös (EU, Euratom) 2017/46, annettu 10 päivänä tammikuuta 2017, viestintä- ja tietojärjestelmien turvallisuudesta Euroopan komissiossa (EUVL L 6, 11.1.2017, s. 40).

            LIITE I
            2 artiklan 3 kohdassa tarkoitetut tunnisteisiin liittyvät indikaattorit

                           Tekijät, joiden on oltava osa yhteiseen digitaaliseen palveluväylään kuuluvien verkkosivujen metatietoihin sisällytettäviä tunnistetietoja

                           Yleinen osa

                           Maatunnus

                           Kansallinen aluetunnus (tarvittaessa)

                           Palvelun tyyppi
                            (*1)

                           Sivun kieli

                           Asetuksen (EU) 2018/1724 liitteen I kattama alue

                           Asetuksen (EU) 2018/1724 liitteen III tai 7 artiklan kattama palvelu

                        Yhteinen digitaalinen palveluväylä (SDG)

                        ISO 3166 – Alpha 2 -standardin mukaisesti (EL - Kreikka)

                           NUTS 1-3 -luokitus tai paikallinen hallintoyksikkö

                        ISO 639-1 Alpha 2 -standardin mukaisesti

                        A-Q

                        01-09

                        Palvelun täydellinen nimi

                        Verkkosivut, joilla on tietoa säännöistä, oikeuksista ja velvollisuuksista

                        x

                        x

                           x

                        Tieto

                        x

                        x

                        x

                        Ei sovelleta

                        Verkkosivut, joilla on tietoa menettelyistä

                        x

                        x

                           x

                        Menettely

                        x

                        x

                        x

                        Ei sovelleta

                        Verkkosivut, joilla on tietoa neuvonta- ja ongelmanratkaisupalveluista

                        x

                        x

                           x

                        Neuvonta

                        x

                        Ei sovelleta

                        Ei sovelleta

                        x

               (*1)  Jos sivu sisältää tietoja useammasta kuin yhdestä palvelutyypistä tai kattaa useamman kuin yhden tietoalueen, sivulle on sisällytettävä tai siihen on liitettävä kaikki asiaankuuluvat tiedot.

            LIITE II

               3 artiklan 2 kohdassa ja 10 artiklan 2 kohdassa tarkoitetut tekniset vaatimukset

               Tiedonsiirto

            Sovellusrajapinnan (API) palveluväylä ilmaisee REST-rajapinnan. Jokainen palveluntarjoajan keruujärjestelmä voi olla yhteydessä tähän API-liittymään

                        1)

                        reaaliajassa – yhteyksien määrää ei ole rajoitettu;

                        2)

                        säännöllisesti palveluntarjoajan valitseman aikataulun mukaisesti.

               APIn turvallisuus

            Tiedonsiirto API-palveluväylän kanssa on suojattava API-avaimella. Kullakin palveluntarjoajalla on oma API-avain. Avaimen avulla voidaan suojata tiedonsiirto (kanavan salaus) ja tietää, mikä palveluntarjoaja lähettää tietoja (tunnistaminen).
            API-avaimet ovat saatavilla tähän tarkoitukseen varatusta taustasovelluksesta. Kukin palveluntarjoaja luo avaimensa verkkosovelluksessa, lataa sen ja asentaa sen toimitiloissaan.

               Tiedonsiirron mahdollistavat vaatimukset

            Automaattisen siirron varmistamiseksi 3 artiklan 2 kohdassa tarkoitetun data-analytiikkasovelluksen ja 10 artiklan 2 kohdassa tarkoitetun vaihtoehtoisen käyttäjäpalautevälineen on

                        a)

                        mahdollistettava tietojen siirtäminen JSON-muodossa REST-rajapintojen kautta;

                        b)

                        tuettava SSL-varmenteella suojattuja HTTP-protokollaa käyttäviä yhteyksiä;

                        c)

                        tuettava ISO 8601 -standardin mukaista päivämäärän ja kellonajan esitystä. Päivämäärä ja kelloaika on ilmaistava koordinoituna yleisaikana (UTC);

                        d)

                        tuettava siirrot yksilöiviä tunnisteita. Palveluntarjoaja lähettää tiedot sovellusrajapinnan kautta annetulla yksilöllisellä tunnisteella. Jos palveluntarjoaja päättää muuttaa näitä tietoja, sen on lähetettävä korjaus samalla yksilöllisellä tunnisteella.

                  Tilastojen toimitustiheys ei saisi muuttaa JSON-tiedoston rakennetta. JSON voi esimerkiksi sisältää objektitaulukon (yksi tilastollista sarjaa kohti viiteajanjaksolta), jonka pituus on n.
            Komissio laatii API-liittymän yksityiskohtaisen teknisen kuvauksen käyttäjäpalautetta ja tilastoja varten.

            LIITE III

               6 artiklan 1 kohdan a alakohdassa tarkoitetut yhteisessä käyttäjäpalautevälineessä käytettävät kysymykset

                        1)

                        Verkkosivuilla annettaviin tietoihin liittyvät kysymykset

                                    •

                                    Löysitkö etsimäsi tiedot? (toisensa pois sulkevat vaihtoehdot: KYLLÄ/EI/OSITTAIN) [pakollinen kenttä] (*1)

                                    •

                                    Arvioi tämä sivu (luokitus 1–5 tähteä) [pakollinen kenttä]

                                    •

                                    Anna palautetta (vapaa tekstikenttä) [valinnainen kenttä]

                        2)

                        Menettelyihin liittyvät kysymykset

                                    •

                                    Arvioi, kuinka helppoa tämän menettelyn käyttö oli (luokitus 1–5 tähteä) [pakollinen kenttä]

                                    •

                                    Anna palautetta (vapaa tekstikenttä) [valinnainen kenttä]

                        3)

                        Neuvonta- ja ongelmanratkaisupalveluihin liittyvät kysymykset

                                    •

                                    Arvioi tarjottu palvelu (luokitus 1–5 tähteä) [pakollinen kenttä]

                                    •

                                    Anna palautetta (vapaa tekstikenttä) [valinnainen kenttä]

                  Tietoja ja menettelyjä koskeva käyttäjäpalauteväline laaditaan kahtena versiona: toinen vapaan tekstikentän kanssa ja toinen ilman sitä, jolloin palveluntarjoajat voivat 6 artiklan 2 kohdan mukaisesti valita, kumpaa niistä käyttävät.

               (*1)  Hakasuluissa ”[…]” oleva teksti sisältää tietoa yhteisessä käyttäjäpalautevälineessä käytettävistä kentistä.


title: Neuvoston täytäntöönpanoasetus (EU) 2020/1124, annettu 30 päivänä heinäkuuta 2020, ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta

text:
                  30.7.2020

                  FI

                  Euroopan unionin virallinen lehti

                  L 246/1

         NEUVOSTON TÄYTÄNTÖÖNPANOASETUS (EU) 2020/1124,
         annettu 30 päivänä heinäkuuta 2020,
         ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä 20 päivänä syyskuuta 2016 annetun neuvoston asetuksen (EU) 2016/1686 (1) ja erityisesti sen 4 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 20 päivänä syyskuuta 2016 asetuksen (EU) 2016/1686.

                     (2)

                     Koska ISIL (Daesh) ja al-Qaida sekä niitä lähellä olevat luonnolliset henkilöt, oikeushenkilöt, yhteisöt tai elimet muodostavat edelleen uhan, yksi henkilö olisi lisättävä asetuksen (EU) 2016/1686 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä.

                     (3)

                     Asetus (EU) 2016/1686 olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2016/1686 liite I tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä heinäkuuta 2020.

                  Neuvoston puolesta

                  Puheenjohtaja

               M. ROTH

            (1)  EUVL L 255, 21.9.2016, s. 1.

            LIITE
            Lisätään asetuksen (EU) 2016/1686 liitteessä I olevaan luetteloon seuraava merkintä:

                           ”6.

                           Bryan D’ANCONA; syntymäaika: 26. tammikuuta 1997; syntymäpaikka: Nizza (Ranska); kansalaisuus: Ranska.”


title: Neuvoston täytäntöönpanoasetus (EU) 2020/1125, annettu 30 päivänä heinäkuuta 2020, unionia tai sen jäsenvaltioita uhkaavien kyberhyökkäysten vastaisista rajoittavista toimenpiteistä annetun asetuksen (EU) 2019/796 täytäntöönpanosta

text:
                  30.7.2020

                  FI

                  Euroopan unionin virallinen lehti

                  L 246/4

         NEUVOSTON TÄYTÄNTÖÖNPANOASETUS (EU) 2020/1125,
         annettu 30 päivänä heinäkuuta 2020,
         unionia tai sen jäsenvaltioita uhkaavien kyberhyökkäysten vastaisista rajoittavista toimenpiteistä annetun asetuksen (EU) 2019/796 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionia tai sen jäsenvaltioita uhkaavien kyberhyökkäysten vastaisista rajoittavista toimenpiteistä 17 päivänä toukokuuta 2019 annetun asetuksen (EU) 2019/796 (1) ja erityisesti sen 13 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 17 päivänä toukokuuta 2019 asetuksen (EU) 2019/796.

                     (2)

                     Unionille tai sen jäsenvaltioille ulkoisen uhkan muodostavien vaikutukseltaan merkittävien kyberhyökkäysten vastaiset kohdennetut rajoittavat toimenpiteet kuuluvat yhteistä diplomaattista vastausta haitallisiin kybertoimiin koskevien unionin puitteiden (kyberdiplomatian välineistö) toimenpiteisiin ja ovat erittäin tärkeä väline, jolla estetään tällainen toiminta ja vastataan siihen. Rajoittavia toimenpiteitä voidaan soveltaa myös vastauksena kolmansiin valtioihin tai kansainvälisiin järjestöihin kohdistuviin vaikutukseltaan merkittäviin kyberhyökkäyksiin, jos tämä katsotaan tarpeelliseksi Euroopan unionista tehdyn sopimuksen 21 artiklan asiaankuuluvissa määräyksissä määrättyjen yhteisen ulko- ja turvallisuuspolitiikan tavoitteiden saavuttamiseksi.

                     (3)

                     Neuvosto antoi 16 päivänä huhtikuuta 2018 päätelmät, joissa se tuomitsi vakaasti tieto- ja viestintätekniikan käytön haitantekotarkoituksessa, mukaan lukien julkisuudessa nimillä ”WannaCry” ja ”NotPetya” tunnetut kyberhyökkäykset, jotka aiheuttivat huomattavaa vahinkoa ja taloudellista tappiota unionissa ja muualla. Eurooppa-neuvoston puheenjohtaja, Euroopan komission puheenjohtaja ja unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, ilmaisivat 4 päivänä lokakuuta 2018 antamassaan yhteisessä lausumassa vakavan huolensa kyberhyökkäysyrityksestä, jolla pyrittiin horjuttamaan Alankomaissa sijaitsevan kemiallisten aseiden kieltojärjestön (OPCW) koskemattomuutta; kyseessä oli aggressiivinen toimi, joka oli osoitus OPCW:n perimmäisen tarkoituksen halventamisesta. Korkea edustaja kehotti 12 päivänä huhtikuuta 2019 unionin puolesta antamassaan julkilausumassa toimijoita lopettamaan haitalliset kybertoimet, joiden tavoitteena on heikentää unionin yhtenäisyyttä, turvallisuutta ja talouden kilpailukykyä, mukaan lukien kyberympäristöä hyväksi käyttäen tehdyt teollis- ja tekijänoikeuksiin kohdistuvat varkaudet. Tällaisia varkauksia kyberympäristöä hyväksi käyttäen on tehnyt muun muassa toimija, joka julkisuudessa tunnetaan nimellä ”APT10” (”Advanced Persistent Threat 10”).

                     (4)

                     Tässä yhteydessä ja kybertoimintaympäristössä esiintyvän haitallisen käyttäytymisen jatkumisen ja lisääntymisen torjumiseksi, hillitsemiseksi ja estämiseksi sekä siihen reagoimiseksi, kuusi luonnollista henkilöä ja kolme yhteisöä tai elintä olisi sisällytettävä asetuksen (EU) 2019/796 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin kohdistetaan rajoittavia toimenpiteitä. Kyseiset henkilöt ja yhteisöt tai elimet ovat vastuussa kyberhyökkäyksistä tai niiden yrityksistä taikka antoivat tukea niille tai osallistuivat niihin tai helpottivat niiden toteuttamista, mukaan lukien OPCW:tä vastaan tehty kyberhyökkäysyritys sekä kyberhyökkäykset, jotka julkisuudessa tunnetaan nimillä ”WannaCry” ja ”NotPetya” sekä ”Operation Cloud Hopper”.

                     (5)

                     Asetus (EU) 2019/796 olisi näin ollen muutettava vastaavasti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2019/796 liite I tämän asetuksen liitteen mukaisesti.

            2 artikla
            Tämä asetus tulee voimaan sinä päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä heinäkuuta 2020.

                  Neuvoston puolesta

                  Puheenjohtaja

               M. ROTH

            (1)  EUVL L 129 I, 17.5.2019, s. 1.

            LIITE
            Lisätään seuraavat henkilöt ja yhteisöt tai elimet asetuksen (EU) 2019/796 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä:

               ”A.   Luonnolliset henkilöt

                           Nimi

                           Tunnistustiedot

                           Luetteloon merkitsemisen perusteet

                           Luetteloon merkitsemisen päivämäärä

                           1.

                           GAO Qiang

                           Syntymäpaikka: Shandongin maakunta, Kiina
                           Osoite: Room 1102, Guanfu Mansion, 46 Xinkai Road, Hedong District, Tianjin, Kiina
                           Kansalaisuus: kiinalainen
                           Sukupuoli: mies

                           Gao Qiang on osallistunut ”Operation Cloud Hopper” nimellä tunnettuun sarjaan vaikutukseltaan merkittäviä kyberhyökkäyksiä, jotka ovat peräisin unionin ulkopuolelta ja jotka muodostavat unionille tai sen jäsenvaltioille ulkoisen uhkan, ja vaikutukseltaan merkittäviä kyberhyökkäyksiä kolmansia valtioita vastaan.
                           ”Operation Cloud Hopper” -kyberhyökkäysten kohteena olivat monikansallisten yhtiöiden tietojärjestelmät kuudella mantereella, mukaan lukien unionissa sijaitsevat yhtiöt; hyökkäyksissä päästiin luvattomasti kaupallisesti arkaluonteisiin tietoihin, mistä aiheutui huomattavaa taloudellista tappiota.

                           30.7.2020

                           ”Operation Cloud Hopper” -kyberhyökkäykset toteutti toimija, joka julkisuudessa tunnetaan nimellä ”APT10” (”Advanced Persistent Threat 10”) (alias ”Red Apollo”, ”CVNX”, ”Stone Panda”, ”MenuPass” ja ”Potassium”).
                           Gao Qiang voidaan yhdistää APT10:een, myös, koska hänellä on yhteyksiä APT10:n johtamis- ja valvontarakenteeseen. Lisäksi Gao Qiang on työskennellyt Huaying Haitai -yhtiössä, joka on nimetty yhteisöksi, joka antaa tukea ”Operation Cloud Hopper” -kyberhyökkäyksille ja helpottaa niiden toteuttamista. Hänellä on yhteyksiä Zhang Shilongiin, joka myös on nimetty ”Operation Cloud Hopper” -kyberhyökkäysten yhteydessä. Gao Qiangilla on siis yhteyksiä sekä Huaying Haitai -yhtiöön että Zhang Shilongiin.

                           2.

                           ZHANG Shilong

                           Osoite: Hedong, Yuyang Road No 121, Tianjin, Kiina
                           Kansalaisuus: kiinalainen
                           Sukupuoli: mies

                           Zhang Shilong on osallistunut ”Operation Cloud Hopper” nimellä tunnettuun sarjaan vaikutukseltaan merkittäviä kyberhyökkäyksiä, jotka ovat peräisin unionin ulkopuolelta ja jotka muodostavat unionille tai sen jäsenvaltioille ulkoisen uhkan, ja vaikutukseltaan merkittäviä kyberhyökkäyksiä kolmansia valtioita vastaan.
                           ”Operation Cloud Hopper” -kyberhyökkäysten kohteena ovat olleet monikansallisten yhtiöiden tietojärjestelmät kuudella mantereella, mukaan lukien unionissa sijaitsevat yhtiöt; hyökkäyksissä päästiin luvattomasti kaupallisesti arkaluonteisiin tietoihin, mistä aiheutui huomattavaa taloudellista tappiota.
                           ”Operation Cloud Hopper” -kyberhyökkäykset toteutti toimija, joka julkisuudessa tunnetaan nimellä ”APT10” (”Advanced Persistent Threat 10”) (alias ”Red Apollo”, ”CVNX”, ”Stone Panda”, ”MenuPass” ja ”Potassium”).

                           30.7.2020

                           Zhang Shilong voidaan yhdistää APT10:een, myös APT10:n toteuttamien kyberhyökkäysten yhteydessä hänen kehittämänsä ja testaamansa haittaohjelman kautta. Lisäksi Zhang Shilong on työskennellyt Huaying Haitai -yhtiössä, joka on nimetty yhteisöksi, joka antaa tukea ”Operation Cloud Hopper” -kyberhyökkäyksille ja helpottaa niiden toteuttamista. Hänellä on yhteyksiä Gao Qiangiin, joka myös on nimetty ”Operation Cloud Hopper” -kyberhyökkäysten yhteydessä. Zhang Shilongilla on siis yhteyksiä sekä Huaying Haitai -yhtiöön että Gao Qiangiin.

                           3.

                           Alexey Valeryevich MININ

                           Алексей Валерьевич МИНИН
                           Syntymäaika: 27.5.1972
                           Syntymäpaikka: Permin alue, Venäjän SFNT (nykyinen Venäjän federaatio)
                           Passin numero: 120017582 Myöntänyt: Venäjän federaation ulkoministeriö
                           Voimassa: 17.4.2017–17.4.2022
                           Oleskelupaikka: Moskova, Venäjän federaatio
                           Kansalaisuus: venäläinen
                           Sukupuoli: mies

                           Alexey Minin osallistui yritykseen toteuttaa mahdollisesti vaikutukseltaan merkittävä kyberhyökkäys Alankomaissa sijaitsevaa kemiallisten aseiden kieltojärjestöä (OPCW) vastaan.
                           Venäjän federaation asevoimien yleisesikunnan pääosaston (GU/GRU) henkilötiedustelun tukiupseerina Alexey Minin kuului neljän venäläisen sotilastiedustelu-upseerin ryhmään, joka huhtikuussa 2018 yritti päästä luvattomasti Alankomaiden Haagissa sijaitsevan OPCW:n langattomaan verkkoon. Kyberhyökkäysyrityksen tavoitteena oli tehdä tietomurto OPCW:n langattomaan verkkoon; jos hyökkäys olisi onnistunut, se olisi vaarantanut verkon turvallisuuden ja OPCW:n meneillään olevat tutkinnat. Alankomaiden sotilastiedustelu- ja turvallisuuspalvelu (DISS) (Militaire Inlichtingen- en Veiligheidsdienst – MIVD) keskeytti kyberhyökkäysyrityksen ja näin esti vakavien vahinkojen aiheutumisen OPCW:lle.

                           30.7.2020

                           4.

                           Aleksei Sergeyvich MORENETS

                           Алексей Сергеевич МОРЕНЕЦ
                           Syntymäaika: 31.7.1977
                           Syntymäpaikka: Murmanskin alue, Venäjän SFNT (nykyinen Venäjän federaatio)
                           Passin numero: 100135556 Myöntänyt: Venäjän federaation ulkoministeriö
                           Voimassa: 17.4.2017–17.4.2022
                           Oleskelupaikka: Moskova, Venäjän federaatio
                           Kansalaisuus: venäläinen
                           Sukupuoli: mies

                           Aleksei Morenets osallistui yritykseen toteuttaa mahdollisesti vaikutukseltaan merkittävä kyberhyökkäys Alankomaissa sijaitsevaa kemiallisten aseiden kieltojärjestöä (OPCW) vastaan.
                           Venäjän federaation asevoimien yleisesikunnan pääosaston (GU/GRU) kyberoperaattorina Aleksei Morenets kuului neljän venäläisen sotilastiedustelu-upseerin ryhmään, joka huhtikuussa 2018 yritti päästä luvattomasti Alankomaiden Haagissa sijaitsevan OPCW:n langattomaan verkkoon. Kyberhyökkäysyrityksen tavoitteena oli tehdä tietomurto OPCW:n langattomaan verkkoon; jos hyökkäys olisi onnistunut, se olisi vaarantanut verkon turvallisuuden ja OPCW:n meneillään olevat tutkinnat. Alankomaiden sotilastiedustelu- ja turvallisuuspalvelu (DISS) (Militaire Inlichtingen- en Veiligheidsdienst – MIVD) keskeytti kyberhyökkäysyrityksen ja näin esti vakavien vahinkojen aiheutumisen OPCW:lle.

                           30.7.2020

                           5.

                           Evgenii Mikhaylovich SEREBRIAKOV

                           Евгений Михайлович СЕРЕБРЯКОВ
                           Syntymäaika: 26.7.1981
                           Syntymäpaikka: Kurskin alue, Venäjän SFNT (nykyinen Venäjän federaatio)
                           Passin numero: 100135555 Myöntänyt: Venäjän federaation ulkoministeriö
                           Voimassa: 17.4.2017–17.4.2022
                           Oleskelupaikka: Moskova, Venäjän federaatio
                           Kansalaisuus: venäläinen
                           Sukupuoli: mies

                           Evgenii Serebriakov osallistui yritykseen toteuttaa mahdollisesti vaikutukseltaan merkittävä kyberhyökkäys Alankomaissa sijaitsevaa kemiallisten aseiden kieltojärjestöä (OPCW) vastaan.
                           Venäjän federaation asevoimien yleisesikunnan pääosaston (GU/GRU) kyberoperaattorina Evgenii Serebriakov kuului neljän venäläisen sotilastiedustelu-upseerin ryhmään, joka huhtikuussa 2018 yritti päästä luvattomasti Alankomaiden Haagissa sijaitsevan OPCW:n langattomaan verkkoon. Kyberhyökkäysyrityksen tavoitteena oli tehdä tietomurto OPCW:n langattomaan verkkoon; jos hyökkäys olisi onnistunut, se olisi vaarantanut verkon turvallisuuden ja OPCW:n meneillään olevat tutkinnat. Alankomaiden sotilastiedustelu- ja turvallisuuspalvelu (DISS) (Militaire Inlichtingen- en Veiligheidsdienst – MIVD) keskeytti kyberhyökkäysyrityksen ja näin esti vakavien vahinkojen aiheutumisen OPCW:lle.

                           30.7.2020

                           6.

                           Oleg Mikhaylovich SOTNIKOV

                           Олег Михайлович СОТНИКОВ
                           Syntymäaika: 24.8.1972
                           Syntymäpaikka: Uljanovskin alue, Venäjän SFNT (nykyinen Venäjän federaatio)
                           Passin numero: 120018866 Myöntänyt: Venäjän federaation ulkoministeriö
                           Voimassa: 17.4.2017–17.4.2022
                           Oleskelupaikka: Moskova, Venäjän federaatio
                           Kansalaisuus: venäläinen
                           Sukupuoli: mies

                           Oleg Sotnikov osallistui yritykseen toteuttaa mahdollisesti vaikutukseltaan merkittävä kyberhyökkäys Alankomaissa sijaitsevaa kemiallisten aseiden kieltojärjestöä (OPCW) vastaan.
                           Venäjän federaation asevoimien yleisesikunnan pääosaston (GU/GRU) henkilötiedustelun tukiupseerina Oleg Sotnikov kuului neljän venäläisen sotilastiedustelu-upseerin ryhmään, joka huhtikuussa 2018 yritti päästä luvattomasti Alankomaiden Haagissa sijaitsevan OPCW:n langattomaan verkkoon. Kyberhyökkäysyrityksen tavoitteena oli tehdä tietomurto OPCW:n langattomaan verkkoon; jos hyökkäys olisi onnistunut, se olisi vaarantanut verkon turvallisuuden ja OPCW:n meneillään olevat tutkinnat. Alankomaiden sotilastiedustelu- ja turvallisuuspalvelu (DISS) (Militaire Inlichtingen- en Veiligheidsdienst – MIVD) keskeytti kyberhyökkäysyrityksen ja näin esti vakavien vahinkojen aiheutumisen OPCW:lle.

                           30.7.2020

                     B.   Oikeushenkilöt, yhteisöt ja elimet

                           Nimi

                           Tunnistustiedot

                           Luetteloon merkitsemisen perusteet

                           Luetteloon merkitsemisen päivämäärä

                           1.

                           Tianjin Huaying Haitai Science and Technology Development Co. Ltd (Huaying Haitai)

                           Alias: Haitai Technology Development Co. Ltd
                           Paikka: Tianjin, Kiina

                           Huaying Haitai -yhtiö antoi taloudellista, teknistä tai aineellista tukea ja helpotti toimia, jotka liittyivät ”Operation Cloud Hopper” nimellä tunnettuun sarjaan vaikutukseltaan merkittäviä kyberhyökkäyksiä, jotka ovat peräisin unionin ulkopuolelta ja jotka muodostavat unionille tai sen jäsenvaltioille ulkoisen uhkan, ja vaikutukseltaan merkittäviä kyberhyökkäyksiä kolmansia valtioita vastaan.
                           ”Operation Cloud Hopper” -kyberhyökkäysten kohteena ovat olleet monikansallisten yhtiöiden tietojärjestelmät kuudella mantereella, mukaan lukien unionissa sijaitsevat yhtiöt; hyökkäyksissä päästiin luvattomasti kaupallisesti arkaluonteisiin tietoihin, mistä aiheutui huomattavaa taloudellista tappiota.
                           ”Operation Cloud Hopper” -kyberhyökkäykset toteutti toimija, joka julkisuudessa tunnetaan nimellä ”APT10” (”Advanced Persistent Threat 10”) (alias ”Red Apollo”, ”CVNX”, ”Stone Panda”, ”MenuPass” ja ”Potassium”).
                           Huaying Haitai -yhtiö voidaan yhdistää APT10:een. Lisäksi Huaying Haitai -yhtiössä työskentelivät Gao Qiang ja Zhang Shilong, jotka molemmat on nimetty ”Operation Cloud Hopper” -kyberhyökkäysten yhteydessä. Huaying Haitai -yhtiöllä on siis yhteyksiä sekä Gao Qiangiin että Zhang Shilongiin.

                           30.7.2020

                           2.

                           Chosun Expo

                           Alias: Chosen Expo; Korea Export Joint Venture
                           Paikka: Korean demokraattinen kansantasavalta

                           Chosun Expo -yhtiö antoi taloudellista, teknistä tai aineellista tukea ja helpotti toimia, jotka liittyivät sarjaan vaikutukseltaan merkittäviä kyberhyökkäyksiä, jotka ovat peräisin unionin ulkopuolelta ja jotka muodostavat unionille tai sen jäsenvaltioille ulkoisen uhkan, ja vaikutukseltaan merkittäviä kyberhyökkäyksiä kolmansia valtioita vastaan, mukaan lukien kyberhyökkäykset, jotka julkisuudessa tunnetaan nimellä ”WannaCry”, ja kyberhyökkäykset Puolan rahoitustarkastuslaitosta ja Sony Pictures Entertainment -yhtiötä vastaan sekä Bangladesh Bank -pankkiin tehty kybervarkaus ja Vietnam Tien Phong Bank -pankkiin tehty kybervarkausyritys.
                           ”WannaCry” -kyberhyökkäykset sekoittivat tietojärjestelmät eri puolilla maailmaa kohdistamalla niihin kiristyshaittaohjelman ja estämällä pääsyn tietoihin. Ne vaikuttivat yhtiöiden tietojärjestelmiin unionissa ja myös jäsenvaltioiden keskeisten palvelujen ja taloudellisten toimintojen ylläpitämiseksi välttämättömiin palveluihin liittyviin tietojärjestelmiin.
                           ”WannaCry” -kyberhyökkäykset toteutti toimija, joka julkisuudessa tunnetaan nimellä ”APT38” (”Advanced Persistent Threat 38”) tai ”Lazarus Group”.
                           Chosun Expo -yhtiö voidaan yhdistää APT38:aan/Lazarus Groupiin, myös kyberhyökkäyksissä käytettyjen tilien kautta.

                           30.7.2020

                           3.

                           Main Centre for Special Technologies (GTsST) of the Main Directorate of the General Staff of the Armed Forces of the Russian Federation (GU/GRU)

                           Osoite: 22 Kirova Street, Moskova, Venäjän federaatio

                           Venäjän federaation asevoimien yleisesikunnan pääosaston (GU/GRU) erikoisteknologioiden pääkeskus (GTsST), johon viitataan myös kenttäpostinumeronsa 74455 mukaan, on vastuussa vaikutukseltaan merkittävistä kyberhyökkäyksistä, jotka ovat peräisin unionin ulkopuolelta ja jotka muodostavat unionille tai sen jäsenvaltioille ulkoisen uhkan, ja vaikutukseltaan merkittävistä kyberhyökkäyksistä kolmansia valtioita vastaan, mukaan lukien kesäkuussa 2017 tehdyt kyberhyökkäykset, jotka julkisuudessa tunnetaan nimellä ”NotPetya” tai ”EternalPetya”, ja Ukrainan sähköverkkoon talvella 2015–2016 kohdistetut kyberhyökkäykset.
                           ”NotPetya”- tai ”EternalPetya”-kyberhyökkäykset tekivät tietojen käytön mahdottomaksi useissa yhtiöissä unionissa, muualla Euroopassa ja maailmanlaajuisesti kohdistamalla tietokoneisiin kiristyshaittaohjelman ja estämällä pääsyn tietoihin, mistä aiheutui muun muassa huomattavaa taloudellista tappiota. Ukrainan sähköverkko oli siihen kohdistetun kyberhyökkäyksen vuoksi talvella osittain kytkettynä pois toiminnasta.

                           30.7.2020”

                           ”NotPetya”- tai ”EternalPetya”-kyberhyökkäykset toteutti toimija, joka julkisuudessa tunnetaan nimellä ”Sandworm” (alias ”Sandworm Team”, ”BlackEnergy Group”, ”Voodoo Bear”, ”Quedagh”, ”Olympic Destroyer” ja ”Telebots”) ja joka on myös vastuussa hyökkäyksestä Ukrainan sähköverkkoa vastaan.
                           Venäjän federaation asevoimien yleisesikunnan pääosaston erikoisteknologioiden pääkeskuksella on aktiivinen rooli ”Sandwormin” kybertoiminnassa, ja se voidaan yhdistää ”Sandwormiin”.


title: Neuvoston täytäntöönpanoasetus (EU) 2020/1128, annettu 30 päivänä heinäkuuta 2020, tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 2 artiklan 3 kohdan täytäntöönpanosta sekä täytäntöönpanoasetuksen (EU) 2020/19 kumoamisesta

text:
                  31.7.2020

                  FI

                  Euroopan unionin virallinen lehti

                  L 247/1

         NEUVOSTON TÄYTÄNTÖÖNPANOASETUS (EU) 2020/1128,
         annettu 30 päivänä heinäkuuta 2020,
         tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 2 artiklan 3 kohdan täytäntöönpanosta sekä täytäntöönpanoasetuksen (EU) 2020/19 kumoamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi 27 päivänä joulukuuta 2001 annetun neuvoston asetuksen (EY) N:o 2580/2001 (1) ja erityisesti sen 2 artiklan 3 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 13 päivänä tammikuuta 2020 asetuksen (EY) N:o 2580/2001 2 artiklan 3 kohdan täytäntöönpanosta annetun täytäntöönpanoasetuksen (EU) 2020/19 (2), jolla vahvistetaan ajan tasalle saatettu luettelo henkilöistä, ryhmistä ja yhteisöistä, joihin sovelletaan asetusta (EY) N:o 2580/2001, jäljempänä ’luettelo’.

                     (2)

                     Neuvosto on toimittanut, sikäli kuin se on ollut käytännössä mahdollista, kaikille henkilöille, ryhmille ja yhteisöille perustelut, joista ilmenee, mistä syystä nämä on lisätty luetteloon.

                     (3)

                     Neuvosto on Euroopan unionin virallisessa lehdessä julkaistulla ilmoituksella tiedottanut luetteloon merkityille henkilöille, ryhmille ja yhteisöille, että se on päättänyt pitää nämä edelleen luettelossa. Neuvosto on myös tiedottanut kyseisille asianomaisille henkilöille, ryhmille ja yhteisöille mahdollisuudesta pyytää neuvostolta perustelut sille, mistä syystä ne on merkitty luetteloon, jollei tällaisia perusteluja ole jo annettu näille tiedoksi.

                     (4)

                     Neuvosto on asetuksen (EY) N:o 2580/2001 2 artiklan 3 kohdassa edellytetyn mukaisesti tarkastellut luetteloa uudelleen. Kyseisen uudelleentarkastelun yhteydessä neuvosto otti huomioon asiaankuuluvien tahojen sille toimittamat huomautukset sekä toimivaltaisilta kansallisilta viranomaisilta saadut ajan tasalle saatetut tiedot luetteloon merkittyjen henkilöiden ja yhteisöjen asemasta kansallisella tasolla.

                     (5)

                     Neuvosto on tarkistanut, että neuvoston yhteisen kannan 2001/931/YUTP (3) 1 artiklan 4 kohdassa tarkoitetut toimivaltaiset viranomaiset ovat tehneet kaikkien luetteloon merkittyjen henkilöiden, ryhmien ja yhteisöjen osalta päätökset, joiden mukaan nämä ovat sekaantuneet yhteisen kannan 2001/931/YUTP 1 artiklan 2 ja 3 kohdassa tarkoitettuihin terroritekoihin. Neuvosto on lisäksi todennut, että henkilöihin, ryhmiin ja yhteisöihin, joihin sovelletaan yhteisen kannan 2001/931/YUTP 2, 3 ja 4 artiklaa, olisi edelleen sovellettava asetuksessa (EY) N:o 2580/2001 säädettyjä erityisiä rajoittavia toimenpiteitä.

                     (6)

                     Neuvosto katsoo, että yhden henkilön pitämiselle niitä henkilöitä, ryhmiä ja yhteisöjä koskevassa luettelossa, joihin yhteisen kannan 2001/931/YUTP 2, 3 ja 4 artiklaa sovelletaan, ei ole enää perusteita.

                     (7)

                     Luettelo olisi saatettava ajan tasalle tämän mukaisesti, ja täytäntöönpanoasetus (EU) 2020/19 olisi kumottava,

               ON HYVÄKSYNYT TÄMÄN ASETUKSEN:

            1 artikla
            Asetuksen (EY) N:o 2580/2001 2 artiklan 3 kohdassa tarkoitettu luettelo on tämän asetuksen liitteessä.

            2 artikla
            Kumotaan täytäntöönpanoasetus (EU) 2020/19.

            3 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä heinäkuuta 2020.

                  Neuvoston puolesta

                  Puheenjohtaja

               M. ROTH

            (1)  EYVL L 344, 28.12.2001, s. 70.

            (2)  Neuvoston täytäntöönpanoasetus (EU) 2020/19, annettu 13 päivänä tammikuuta 2020, tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 2 artiklan 3 kohdan täytäntöönpanosta sekä täytäntöönpanoasetuksen (EU) 2019/1337 kumoamisesta (EUVL L 8I, 14.1.2020, s. 1).

            (3)  Neuvoston yhteinen kanta 2001/931/YUTP 27 päivältä joulukuuta 2001, erityistoimenpiteiden toteuttamisesta terrorismin torjumiseksi (EYVL L 344, 28.12.2001, s. 93).

            LIITE

               LUETTELO 1 ARTIKLASSA TARKOITETUISTA HENKILÖISTÄ, RYHMISTÄ JA YHTEISÖISTÄ

            I   HENKILÖT

                        1.

                        ABDOLLAHI Hamed (alias Mustafa Abdullahi), syntynyt 11.8.1960 Iranissa. Passin numero: D9004878.

                        2.

                        AL-NASSER, Abdelkarim Hussein Mohamed, syntynyt Al Ihsassa (Saudi-Arabia), Saudi-Arabian kansalainen.

                        3.

                        AL YACOUB, Ibrahim Salih Mohammed, syntynyt 16.10.1966 Tarutissa (Saudi-Arabia), Saudi-Arabian kansalainen.

                        4.

                        ARBABSIAR Manssor (alias Mansour Arbabsiar), syntynyt 6.3.1955 tai 15.3.1955 Iranissa. Iranin ja Yhdysvaltain kansalainen, passin numero: C2002515 (Iran); passin numero: 477845448 (Yhdysvallat). Kansallisen henkilökortin numero: 07442833, voimassa 15.3.2016 asti (Yhdysvaltain ajokortti).

                        5.

                        ASSADI Assadollah, syntynyt 22.12.1971 Teheranissa (Iran), Iranin kansalainen. Iranin diplomaattipassin numero: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), syntynyt 8.3.1978 Amsterdamissa (Alankomaat).

                        7.

                        EL HAJJ, Hassan Hassan, syntynyt 22.3.1988 Zaghdraiyassa, Sidonissa, Libanonissa, Kanadan kansalainen. Passin numero: JX446643 (Kanada).

                        8.

                        HASHEMI MOGHADAM Saeid, syntynyt 6.8.1962 Teheranissa (Iran), Iranin kansalainen. Passin numero: D9016290, voimassa 4.2.2019 asti.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, syntynyt 1963 Libanonissa, Libanonin kansalainen.

                        10.

                        MELIAD, Farah, syntynyt 5.11.1980 Sydneyssä (Australia), Australian kansalainen. Passin numero: M2719127 (Australia).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), syntynyt 14.4.1965 tai 1.3.1964 Pakistanissa, passin numero 488555.

                        12.

                        ȘANLI, Dalokay (alias Sinan), syntynyt 13.10.1976 Pülümürissä (Turkki).

                        13.

                        SHAHLAI Abdul Reza (alias Abdol Reza Shala’i, alias Abd-al Reza Shalai, alias Abdorreza Shahlai, alias Abdolreza Shahla’i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), syntynyt arviolta vuonna 1957 Iranissa. Osoitteet: 1) Kermanshah, Iran, 2) Mehranin sotilastukikohta, Ilamin maakunta, Iran.

                        14.

                        SHAKURI Ali Gholam, syntynyt arviolta vuonna 1965 Teheranissa, Iranissa.

                  II   RYHMÄT JA YHTEISÖT

                        1.

                        ”Abu Nidal -järjestö” – ”ANO” (alias ”Fatahin vallankumousneuvosto”, alias ”Arab Revolutionary Brigades”, alias ”Musta syyskuu”, alias ”Revolutionary Organisation of Socialist Muslims”).

                        2.

                        ”Al-Aqsan marttyyrien prikaati”.

                        3.

                        ”Al-Aqsa e.V”.

                        4.

                        ”Babbar Khalsa”.

                        5.

                        ”Filippiinien kommunistinen puolue”, mukaan lukien ”Uusi kansanarmeija” – ”NPA”, Filippiinit.

                        6.

                        Iranin tiedustelu- ja turvallisuusministeriön sisäisen turvallisuuden osasto.

                        7.

                        ”Gama’a al-Islamiyya” (alias ”Al-Gama’a al-Islamiyya”) (”Islamic Group”- ”IG”).

                        8.

                        ”İslami Büyük Doğu Akıncılar Cephesi” – ”IBDA-C” (”Great Islamic Eastern Warriors Front”).

                        9.

                        ”Hamas” (mukaan lukien ”Hamas-Izz al-Din-al-Qassem”).

                        10.

                        ”Hizballah Military Wing” (alias ”Hezbollah Military Wing”, alias ”Hizbullah Military Wing”, alias ”Hizbollah Military Wing”, alias ”Hezballah Military Wing”, alias ”Hisbollah Military Wing”, alias ”Hizbu’llah Military Wing”, alias ”Hizb Allah Military Wing”, alias ”Jihad Council” (ja kaikki sen alaisuuteen kuuluvat yksiköt, mukaan lukien ulkoisesta turvallisuudesta vastaava organisaatio)).

                        11.

                        ”Hizbul Mujahideen” – ”HM”.

                        12.

                        ”Khalistan Zindabad Force” – ”KZF”.

                        13.

                        ”Kurdistanin työväenpuolue” – ”PKK” (alias ”KADEK”, alias ”KONGRA-GEL”).

                        14.

                        ”Tamil Eelamin vapautuksen tiikerit” – ”LTTE”.

                        15.

                        ”Ejército de Liberación Nacional” (”Kansallinen vapautusarmeija”).

                        16.

                        ”Palestiinan islamilainen jihad” – ”PIJ”.

                        17.

                        ”Palestiinan vapautuksen kansanrintama” – ”PFLP”.

                        18.

                        ”Palestiinan vapautuksen kansanrintama – keskuskomento” (alias ”PFLP:n keskuskomento”).

                        19.

                        ”Devrimci Halk Kurtuluș Partisi-Cephesi” – ”DHKP-C” (alias ”Devrimci Sol” (”Vallankumouksellinen vasemmisto”), alias ”Dev Sol”) (”Revolutionary People’s Liberation Army/Front/Party”).

                        20.

                        ”Sendero Luminoso” – ”SL” (”Loistava polku”).

                        21.

                        ”Teyrbazen Azadiya Kurdistan” – ”TAK” (alias ”Kurdistan Freedom Falcons”, alias ”Kurdistan Freedom Hawks”).


title: Neuvoston täytäntöönpanoasetus (EU) 2020/1130, annettu 30 päivänä heinäkuuta 2020, Libyan tilanteen johdosta määrättävistä rajoittavista toimenpiteistä annetun asetuksen (EU) 2016/44 21 artiklan 2 kohdan täytäntöönpanosta

text:
                  31.7.2020

                  FI

                  Euroopan unionin virallinen lehti

                  L 247/14

         NEUVOSTON TÄYTÄNTÖÖNPANOASETUS (EU) 2020/1130,
         annettu 30 päivänä heinäkuuta 2020,
         Libyan tilanteen johdosta määrättävistä rajoittavista toimenpiteistä annetun asetuksen (EU) 2016/44 21 artiklan 2 kohdan täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Libyan tilanteen johdosta määrättävistä rajoittavista toimenpiteistä ja asetuksen (EU) N:o 204/2011 kumoamisesta 18 päivänä tammikuuta 2016 annetun neuvoston asetuksen (EU) 2016/44 (1) ja erityisesti sen 21 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 18 päivänä tammikuuta 2016 asetuksen (EU) 2016/44.

                     (2)

                     Asetuksen (EU) 2016/44 21 artiklan 6 kohdan mukaisesti neuvosto on tarkistanut kyseisen asetuksen liitteessä III olevaa nimettyjen henkilöiden ja yhteisöjen luetteloa.

                     (3)

                     Neuvosto on päättänyt, että kaikkiin asetuksen (EU) 2016/44 liitteessä III olevassa luettelossa esitettyihin henkilöihin ja yhteisöihin kohdistetut rajoittavat toimenpiteet olisi pidettävä voimassa ja että yhden henkilön tunnistustiedot olisi saatettava ajan tasalle.

                     (4)

                     Asetuksen (EU) 2016/44 liite III olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2016/44 liite III tämän asetuksen liitteen mukaisesti.

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä heinäkuuta 2020.

                  Neuvoston puolesta

                  Puheenjohtaja

               M. ROTH

            (1)  EUVL L 12, 19.1.2016, s. 1.

            LIITE
            Korvataan asetuksen (EU) 2016/44 liitteessä III olevassa A osassa (Henkilöt) oleva merkintä 18 seuraavasti:

                           ”18.

                           GHWELL, Khalifa
                           alias AL GHWEIL, Khalifa
                           AL-GHAWAIL, Khalifa
                           GHAWIL, Khalifa Mohamed

                           Syntymäaika: 1.1.1956 tai 1.1.1951
                           Syntymäpaikka: Misurata, Libya
                           Kansalaisuus: Libya
                           Passin nro: A005465 (Libya), myönnetty 12.4.2015, voimassa 11.4.2017 saakka
                           ja
                           J690P666 (Libya), myönnetty 12.6.2016, voimassa 11.6.2024 saakka
                           Sukupuoli: mies
                           Osoite: Qasr Ahmed Street, Misurata, Libya

                           Khalifa Ghwell oli kansainvälisesti tunnustamattoman kansalliskokouksen (tunnetaan myös nimellä ”kansallisen pelastuksen hallitus”) ns. ”pääministeri ja puolustusministeri”; asemansa vuoksi hän oli vastuussa niiden toiminnasta.
                           Khalifa Ghwell osoitti 7. heinäkuuta 2015 tukensa Steadfastness Front (Alsomood) -rintamalle (seitsemän prikaatin uusi sotilasjoukko, jonka on tarkoitus estää yhtenäisyyshallituksen muodostaminen Tripolissa) osallistumalla kansalliskokouksen ”presidentin” Nuri Abu Sahmainin kanssa kyseisten joukkojen käyttöönoton allekirjoitusseremoniaan.
                           Kansalliskokouksen "pääministerinä" Ghwell on ollut keskeisessä asemassa heikentämässä Libyaa koskevan poliittisen sopimuksen nojalla perustetun kansallisen sovinnon hallituksen muodostamista.
                           Ghwell määräsi 15. tammikuuta 2016 Tripolin kansalliskokouksen ”pääministerinä ja puolustusministerinä”, että jokainen Tripoliin saapuva uuden turvallisuusryhmän jäsen on pidätettävä; turvallisuusryhmän nimitti kansallisen sovinnon hallituksen tehtävään nimitetty pääministeri.
                           Hän määräsi 31. elokuuta 2016”kansallisen pelastuksen hallituksen””pääministerin” ja ”puolustusministerin” palaamaan työhön sen jälkeen, kun edustajainhuone oli hylännyt kansallisen sovinnon hallituksen.

                           1.4.2016”